**ביאור הגר"א או"ח תרד**

כתב השו"ע (תרד ב) "אין נופלים על פניהם בערב יום הכפורים" וכתב שם בביאור הגר"א: "אין נופלין כו' - כמ"ש בפ' השוכר את הפועלים". ולכאורה הוא תמוה היכן נזכר בפרק הפועלים שאין נופלים על פניהם בעיוה"כ.

# ונאמרו בזה כמה ביאורים[[1]](#footnote-1):

**[1] דמשק אליעזר**[[2]](#footnote-2) (על ביאור הגר"א שם) - הוא מתחיל בזה ש"לא ידעתי כוונתו כי לא נמצא באותו פרק מאומה מזה", וכתב שתי השערות לפרש: **א**. שהכוונה למעשה שאחר פטירת רבי אלעזר בן ר"ש שאמרו שם: "אזול רבנן לאעסוקי ביה לא שבקו בני עכבריא דכל שני דהוה ניים רבי אלעזר ברבי שמעון בעיליתיה לא סליק חיה רעה למתייהו יומא חד **מעלי יומא דכיפורי הוה הוו טרידי**" כו' וממה שהיו טרודים משמע שהוא יו"ט שמרבים בו בסעודה וממילא משמע שלא נופלים על פניהם. ב. עוד כתב לפרש שביאור הגר"א הם על דברי **הרמ"א** (שם): "גם אין אומרים קודם עלות השחר הרבה סליחות", וכנ"ל שעל זה מביא הגר"א ראיה מפרק הפועלים ש"**הוו טרידי**". ולכן לא הרבו בסליחות.

**[2] הגהות וחידושים בן אריה[[3]](#footnote-3)** - הוא רצה **להגיה** **בלשון הגר"א** שאין הכוונה לפרק **השוכר את הפועלים** אלא **לפרק הזהב** וז"ל: "סי' תר"ד ביאור הגר"א ז"ל סק"ג כמ"ש בפ' השוכר את הפועלים צ"ל כמ"ש בפרק **הזהב** וכוונתו למ"ש שם לדף נ"ט ע"ב שם ואיחלף לה בין מלא לחסר כו' שמפורש שבר"ח אין נופלים **וא"כ ה"ה בעיו"כ**"

ואח"כ מסביר שם כיצד נוצרה הטעות וז"ל: "והיה כתוב בכתב יד **ב"מ בפ' הז'** והיה כוונתו ר"ת בפ **הזהב** והמעתיק סבר שהכוונה **פ' ז'**, פרק שביעי ופי' מדעתו פ' השוכר את הפועלים והוא ט"ס כנ"ל" עכ"ל.

**[3] עלית קיר[[4]](#footnote-4)** - ביאר שציון זה הוא באמת לקוח מביאור הגר"א **לסימן קלא** ששם כתב הרמ"א (סעיף ו) "בעי"כ אין נופלין" וכתב שם בביאור הגר"א: "בעי"כ כו' - ובשאר עי"ט אצ"ל, כמ"ש בס"ז ועבספ"ה דחולין פ"ג א' ועתוס' שם ד"ה כדברי והא דלא כו'". וז"ל העלית קיר: "**ונפלאו על זה רבים**, והדבר ברור שזה היה ליקוט שייך לתשלום נאמר בביאורו (סימן קלא ס"ק יז) שהביא שם ראיה על ערב יוה"כ ממתני' דחולין[[5]](#footnote-5), ושלא תקשה הלא שם נשנה רק כדברי רבי יוסי הגלילי ורק בגליל ולר קי"ל כוותיה לזה ציין שם לתוס' חולין שם שסיימו והא דלא כו' משום דכולי עלמא טרידי כו'[[6]](#footnote-6) ולזה הוסיף בליקוטים כמ"ש בפרק הפועלים מעלי יומא דכפורי הוה והוו טרידי כו' ומשום הכי לא היו מרבין בשאר מקומות אבל יו"ט הוא לכולי עלמא ובכל מקום כמו ערב סוכות. ואמרתי זה לפני שאר בשרי הגאון מו"ה שאול מוילנא ז"ל ונענה לי ראש (ותחת אשר הוא ז"ל היה רוצה להגיה: כמ"ש בפר הזהב (שמשם מקור שלא ליפול על אפים ביו"ט) במקום פרק הפועלים, והסכים לדברי שאין צריך להגיה עוד" עכ"ל.

1. נעזרתי בספר ברכת אליהו של הגאון רבי ברוך רקובר ז"ל. [↑](#footnote-ref-1)
2. לגאון רבי אליעזר לאנדא זצ"ל. [↑](#footnote-ref-2)
3. לגאון רבי זאב וואלף זצ"ל שהיה אב"ד בגאלדינגען וטעלז. [↑](#footnote-ref-3)
4. הגאון רבי יהושע העשיל מוילנא זצ"ל. [↑](#footnote-ref-4)
5. "בארבעה פרקים בשנה המוכר בהמה לחבירו צריך להודיעו אמה מכרתי לשחוט בתה מכרתי לשחוט ואלו הן ערב יום טוב האחרון של חג וערב יום טוב הראשון של פסח וערב עצרת וערב ראש השנה **וכדברי** **רבי יוסי הגלילי אף ערב יום הכפורים בגליל**". [↑](#footnote-ref-5)
6. "(חולין פג ע"א) "והא דלא חשיב הכא ערב יום טוב ראשון של חג אומר ר"ת משום דכולי עלמא טרידי בסוכה ולולב ואין להן פנאי להרבות בשחיטה כל כך". [↑](#footnote-ref-6)